ഗോവയില് ദേവേന്ദ്ര ഫഡ്നാവിസ് നിയമസഭാ തിരഞ്ഞെടുപ്പ് ചുമതലയേല്പ്പിച്ച് ബിജെപി ന്യൂഡല്ഹി: വരാനിരിക്കുന്ന നിയമസഭാ തിരഞ്ഞെടുപ്പ് മുന്നില് കണ്ട് വിവിധ ദേശീയ നേതാക്കള്ക്ക് തിരഞ്ഞെടുപ്പ് ചുമതലയേല്പ്പിച്ച് ബിജെപി. മഹാരാഷ്ട്ര മുന് മുഖ്യമന്ത്രി ദേവേന്ദ്ര ഫഡ്നാവിസിനാണ് ഗോവയില് അടുത്ത വര്ഷം നടക്കാനിരിക്കുന്ന തിരഞ്ഞെടുപ്പിന്റെ ചുമതല ലഭിച്ചിരിക്കുന്നത്. കേന്ദ്രമന്ത്രി ജി. കിഷന് റെഡ്ഡി, എം.പി ദര്ശന ജര്ദോഷ് എന്നിവരും സംസ്ഥാനത്ത് തിരഞ്ഞെടുപ്പ് ചുമതലയേല്ക്കും. 2022ല് നിയമസഭാ തിരഞ്ഞെടുപ്പ് നടക്കാനിരിക്കുന്ന ഉത്തര്പ്രദേശ്, ഉത്തരാഖണ്ഡ്, ഗോവ, മണിപ്പൂര്, പഞ്ചാബ് എന്നിവിടങ്ങളിലാണ് വിവിധ കേന്ദ്രമന്ത്രിമാര്ക്കും എംപിമാര്ക്കുമായി ബിജെപി തിരഞ്ഞെടുപ്പ് ചുമതല നല്കിയിരിക്കുന്നത്. ഉത്തര്പ്രദേശില് കേന്ദ്ര വിദ്യാഭ്യാസമന്ത്രി ധര്മേന്ദ്ര പ്രധാനും ഉത്തരാഖണ്ഡില് കേന്ദ്ര പാര്ലമെന്ററികാര്യ മന്ത്രി പ്രഹ്ലാദ് ജോഷിക്കുമാണ് നിയമസഭാ തിരഞ്ഞെടുപ്പിന്റെ ചുമതല. കേന്ദ്രമന്ത്രി ഗജേന്ദ്രസിങ് ശേഖാവത്തിന് പഞ്ചാബില് പ്രധാന ചുമതല നല്കിയപ്പോള് കേന്ദ്രമന്ത്രിമാരായ ഹര്ദീപ് സിംഗ് പുരിയെയും മീനാക്ഷി ലേഖിയെയും അധിക ചുമതലയേല്പ്പിച്ചു. മണിപ്പൂരില് കേന്ദ്രമന്ത്രി ഭൂപേന്ദ്ര യാദവിനാണ് തിരഞ്ഞെടുപ്പിന്റെ ഭാരവാഹിത്വം നല്കിയത്. പ്രതിമ ഭൗമിക്, അശോക് സിംഗല് എന്നീ മന്ത്രിമാര്ക്കും മണിപ്പൂരില് അധിക ചുമതല നല്കി.